Waray-Waray News: Ikinalilipay han Malacaņang an survey nga positibo an paglaom han mga Pinoy para han Bag-o nga Tuig
Manila (19 December) -- Iginkalipay han Malacaņang an pinakabag-o nga survey han Pulse Asia nga nagpapakita nga 86 porsyento han mga Pilipino an may-ada paglaom nga magigin maupay an tidaraon nga Bag-o nga Tuig.
Dida hin usa nga press briefing, nagsering hi Presidential Spokesperson on Economic Affairs Gary Olivar nga an non-commissioned Ulat ng Bayan survey nga gindumara han Pulse Asia en positibo nga indikasyon.
Sigun kan Olivar, bisan kon an kasagaran han mga Pilipino en diri hulpanon, nakakadasig gud ngan nakakatagbaw ini nga pamahongpahong ha luyo hin serye hin mga trahedya nga naka-igo ha nasud, lakip na an pankalibutan nga pagluya han ekonomiya, pira nga magpintas nga mga bagyo, ngan an madugo nga panmatay ha Maguindanao.
Ginpahayag ni Olivar nga labaw hin ka importante an pagmentinar hin makusog nga panginahanglan hin mga produkto ngan panmalit han mga konsumidor nga gintoto-ohan han NEDA (National Economic Development Authority) nga amo an magigin pundayson para hin padayon nga pag-uswag han ekonomiya tubtob hiton sunod nga tuig.
Gintagan niya hin duon nga iginpapakita han resulta han survey kon mationan-o ginmanngulohan ni Pangulo Gloria Macapagal-Arroyo an nasud dida hin makuri nga tuig.
Dida han survey, walo han 10 nga mga Pilipino o kon 86 porsyento an maatubang han Bag-o nga Tuig nga may-ada maupay nga paglaom samtang siyete porsyento en nahuhulop o kon may-ada pagkabaraka para hiton tidaraon nga tuig.
Sigun han Pulse Asia, 29 porsyento han populasyon en nagdadahom hin masmainuswagon nga Pasko yana nga tuig kumparar hin 20 porsyento la hadton Oktubre han naglabay nga tuig. (PIA-Eastern Samar) [top]
war_Latn war_Latn war_Latn war_Latn war_Latn war_Latn war_Latn war_Latn